Ар ящыщащ куэдым къахэщ зырызхэм
Адыгэ лъэпкъым, литературэм, щэнхабзэм я дунейм иджыблагъэ хэщIыныгъэ игъуэтащ — и ныбжьыр илъэс 69-м иту дунейм ехыжащ адыгэ тхакIуэ цIэрыIуэ, драматург, усакIуэ Шыд Юрий Хъалид и къуэр.
Ар 1949 гъэм щэкIуэгъуэм и 3-м Усть-Жэгуэтэ щIыналъэм хыхьэ Къызыл-Къал къуажэм (Къэрэшей-Шэрджэс) къыщалъхуащ.
Я жылэм дэт курыт еджапIэм и пэщIэдзэ классхэм, Черкесск къалэм дэт курыт еджапIэм щеджащ, къыкIэлъыкIуэу щIалэм и щIэныгъэм щыхигъэхъуащ Шэшэн-Ингуш Республикэм и мэкъумэш техникумым.
Тракторхэмрэ автомашинэхэмрэ я техник-механик IэщIагъэ зэзыгъэгъуэта Юрий япэщIыкIэ колхозым лэжьэн щыщIидзащ, абы къыдэкIуэу ар щIэтIысхьащ Краснодар дэт политехникэ институтым и къудамэу Черкесск къалэм щыIэм (жэщрыеджэу), РТИ заводым слесару уващ.
Абы и рассказхэр щIыналъэм къыщыдэкI «Ленинское знамя» газетым, «Ахмат Солдат» тхыгъэ иныр «Дон» литературэ альманахым къытрадзат.
И зэфIэкIхэм къагъэгугъэ щIалэр тегушхуэщ, Политехникэ институтым къыщIэкIыжри, Горький Максим и цIэр зэрихьэу Москва дэт Литературэ институтым щIэтIысхьащ, икIи ехъулIэныгъэ иIэу къиухащ.
Черкесск къигъэзэжа нэужь, ар лэжьащ къалэ исполкомым и къудамэм и унафэщIу, киновидео зэгухьэныгъэм и унафэщIу, къалэм ЩэнхабзэмкIэ и уардэунэм и тхьэмадэу. А IэнатIэхэм щызэфIигъэкIа лэжьыгъэхэм папщIэ абы къыхуагъэфэщащ Урысейм ЩэнхабзэмкIэ и министерствэм «Щэнхабзэм щызыIэригъэхьа ехъулIэныгъэхэм папщIэ» и дамыгъэ лъапIэр. Литературэм хуищIа хэлъхьэныгъэхэр къалъытэри, «Къэрэшей-Шэрджэсым гъуазджэхэмкIэ щIыхь зиIэ и лэжьакIуэ» цIэри къыфIащащ.
Шыд Юрий хузэфIэкIащ лъэпкъ литературэм хэлъхьэныгъэшхуэ хуищIын. Абы и Iэдакъэ къыщIэкIащ рассказхэмрэ повестхэмрэ щызэхуэхьэса «Дорога в мой аул» (1986), «Костёр на асфальте», «Давай улетим на облаке», пьесэхэр щызэхуэхьэса «Остров надежды» (2009) тхылъхэр. Абы «Разве мы чужие?» и пьесэр 1984 гъэм Москва къыщыдагъэкIауэ щытащ. Зы акт фIэкIа мыхъу пьесэхэр щызэхуэхьэсауэ 1985 гъэм къыдагъэкIа тхылъми хагъэхьат тхакIуэм и IэдакъэщIэкIхэм ящыщ. «Война длиною в жизнь», «Цепи снеговых гор» тхыгъэхэр хагъэхьат 2007, 2009 гъэхэм Кавказ Ищхъэрэм и тхакIуэ нэхъыфIхэм я IэдакъэщIэкIхэр щызэхуэхьэсауэ къыдагъэкIам. Къыхэгъэщыпхъэщ «Наступит новый день» зыфIища и пьесэр Кавказ Ищхъэрэм и драматургхэм я IэдакъэщIэкI нэхъыфI-хэр щызэхуэхьэсауэ 2009 гъэм Париж франджыбзэкIэ зэдзэкIауэ къыщы-дагъэкIам зэрыхагъэхьар.
Урысеймрэ Кавказымрэ я тхыдэ напэкIуэцIхэм ятеухуауэ абы «У истоков империи» фIэщыгъэм щIэту итха пьесэр Шэрджэс театрым и репертуарым хэтщ.
Шыд Юрий тележурналист ЩакIуэ Мусэлий и гъусэу 2010 гъэм пьесэ гъэщIэгъуэн ягъэхьэзырауэ щытащ Совет Союзым и ЛIыхъужь Хьэбэч Умар теухуауэ. «Звёзда венского неба» арат абы фIащар.
КъищынэмыщIауэ, Шыдым гъэщIэгъуэну къехъулIэрт зэхыхьэшхуэхэм я сценариихэр. АбыхэмкIэ Къэрэшей-Шэрджэсым щрагъэкIуэкIащ республикэм дежкIэ мыхьэнэ ин зиIэ дауэдапщэхэр, цIыху щхьэхуэхэм я фэеплъ пшыхьхэр, нэгъуэщIхэри.
КъыдигъэкIыну хузэфIэмыкIауэ щыIэщ «Спасибо, что ты есть» романымрэ «Окно с видом на жизнь» фIэщыгъэм щIэту усэхэм-рэ Iуэтэж кIэщIхэмрэ щызэхуихьэса тхылъымрэ.
1998 гъэ лъандэрэ узым унэм щIиубыда Юрий тегъэупIэуи губампIэдэхыуи иIар литературэрщ, и гуащIи, зэфIэкIи, къаруи еблэжакъым ар, хузэфIэкIыху лэжьащ.
Адыгэ дунейм фIыуэ къыщацIыху, щалъытэ Шыд Юрий жэпуэгъуэм и 23-м, илъэс 70 ирикъуным махуэ бжыгъэ фIэкIа имыIэжу, дунейм ехыжащ. Зи IуэхущIафэкIи цIыху хэтыкIэкIи зэи ягу имыхужын тхакIуэ ахъырзэманыр жэпуэгъуэм и 24-м щыщIалъхьэжащ Адыгэ-Хьэблэ къуажэм.
ЩIэныгъэшхуэ зыбгъэдэлъа, цIыхуфIу дунейм тета тхакIуэм и благъэхэмрэ и Iыхьлыхэмрэ дахуогузавэ. Тхьэм ящимыгъэгъупщэкIэ.
КъБР-м, КъШР-м я ТхакIуэхэм я
зэгухьэныгъэхэр,
Урысейм щыпсэу Адыгэхэм я щэнхабзэ автономиер,
Дунейпсо, Къэбэрдей Адыгэ Хасэхэр,
«Адыгэ псалъэ», «Черкес хэку» газетхэм,
«Iуащхьэмахуэ» журналым я редакцэхэр.
